La Llei 31/2002, de 30 de desembre, de mesures fiscals i administratives, introdueix diverses modificacions en el Decret legislatiu 1/1994, de 6 d'abril, pel qual s'aprova la refosa de les lleis 15/1985, d'1 de juliol, 6/1989, de 25 de maig, i 13/1993, de 25 de novembre, de caixes d'estalvis de Catalunya, per adaptar-lo a les disposicions de la legislació bàsica estatal, contingudes en la Llei 44/2002, de 22 de novembre, de mesures de reforma del sistema financer.
És necessari, doncs, adaptar els preceptes reglamentaris relatius al procediment de designació, convocatòria i funcionament dels òrgans de govern de les caixes d'estalvis amb seu central a Catalunya, als esmentats canvis produïts en el marc jurídic d'aquestes entitats.
D'altra banda, atès que les fundacions creades per les caixes d'estalvis per gestionar i administrar la seva obra social tenen un caràcter instrumental i es nodreixen principalment d'aportacions de la mateixa caixa, s'atribueixen al Departament d'Economia i Finances les corresponents funcions de vigilància sobre elles.
Complementàriament, s'estableix la necessitat de determinar en els Estatuts de les caixes els criteris i límits aplicables als membres de l'òrgan d'aquestes fundacions que, per delegació, administri l'obra social, i la forma de retre comptes davant la caixa de les actuacions efectuades en aquesta matèria; tot això, sens perjudici del ple sotmetiment de les referides fundacions al règim de protectorat exercit pel Departament de Justícia i Interior.
Finalment, atès que la Llei 26/2003, de 17 de juliol, de modificació de la Llei 24/1988, del mercat de valors, i del Text refós de la Llei de societats anònimes, aprovat pel Reial decret legislatiu 1564/1989, estableix que les caixes d'estalvis han de comptar amb una comissió d'inversions i una comissió de retribucions, es regulen en els articles 7 i 8 del Decret els diversos aspectes de funcionament que les caixes catalanes han de tenir en compte a l'hora d'incorporar aquests òrgans tècnics als seus estatuts.
Aquest desenvolupament combina la màxima flexibilitat, ja que les característiques de les diverses caixes són molt diferents, amb els obligats requisits mínims necessaris per assolir l'objectiu perseguit per la nova disposició.
Per tant, d'acord amb el dictamen de la Comissió Jurídica Assessora, a proposta del conseller d'Economia i Finances, i amb la deliberació prèvia del Govern,
Es modifiquen els articles 3, 6 i 7 i s'afegeixen els articles 8 i 9 al Decret 190/1989, d'1 d'agost, d'aprovació de les normes reguladores dels procediments de designació dels membres dels òrgans de govern de les caixes d'estalvis i de la convocatòria i el funcionament d'aquests (DOGC núm. 1179, de 9.8.1989) que resten redactats de la manera següent:
"3.1 Correspon al conseller/a d'Economia i Finances l'aprovació dels estatuts i dels reglaments reguladors del sistema d'eleccions que aprovin les caixes d'estalvis esmentades, i de les seves modificacions.
Tanmateix, el canvi de domicili central ha de ser aprovat pel Govern de la Generalitat.
"3.2 El Departament d'Economia i Finances, en el marc del que disposen els articles 51 i 52 del Decret legislatiu 1/1994, de 6 d'abril, i en exercici de la potestat de vigilància que li correspon envers l'obra social, per tal que es compleixi la seva funció economicosocial, podrà, amb aquest objecte, requerir a les caixes d'estalvis la informació necessària respecte de l'actuació de les fundacions creades per aquelles per gestionar la seva obra social, i això, sens perjudici de l'exercici per part del Departament de Justícia i Interior de les competències que la llei atribueix al protectorat d'aquestes fundacions.
"3.3 Les sol·licituds d'aprovació dels estatuts i dels reglaments reguladors del sistema d'eleccions s'entendran desestimades si no hi ha resolució expressa en el termini de sis mesos des de la seva recepció.
Altrament, la modificació dels estatuts i dels reglaments i el canvi de domicili central es tindran per aprovats si en el termini esmentat no hi ha resolució en contra."
"6.1 S'encomana a la Direcció General de Política Financera la constitució i la conservació del Registre de caixes d'estalvis i del Registre d'Alts Càrrecs de les Caixes d'Estalvis.
"6.2 Correspon també a la direcció general esmentada la pràctica de les comunicacions a què es refereixen els articles 13 i 43.1 del Decret legislatiu 1/1994, de 6 d'abril."
"7.1 Independentment de les comissions creades d'acord amb les previsions de l'article 34 del Decret legislatiu 1/1994, de 6 d'abril, els estatuts de les entitats han de preveure l'existència en el si del consell d'administració d'una comissió d'inversions de caràcter no executiu.
La comissió d'inversions té la funció d'informar i proposar al consell d'administració o a la comissió executiva aquelles inversions o desinversions que tinguin un caràcter estratègic i estable, tant quan siguin fetes directament per l'entitat com quan ho siguin a través de les seves entitats dependents i, també, ha d'informar sobre la viabilitat financera de les esmentades inversions i de la seva adequació als objectius fundacionals de l'entitat.
Així mateix lliura un informe anual sobre les inversions d'aquesta naturalesa efectuades durant l'exercici.
"7.2 S'entén com estratègica l'adquisició o venda de qualsevol participació significativa de qualsevol societat cotitzada o la participació en projectes empresarials amb presència en la gestió o en els seus òrgans de govern, quan es doni el supòsit previst en l'apartat següent.
"7.3 Les inversions i desinversions a considerar per la comissió són les que impliquen que la participació total de la caixa franquegi el límit del 3% dels recursos propis computables.
En cas contrari s'entén que les inversions o desinversions no tenen un caràcter estratègic per a l'entitat.
"7.4 La comissió d'inversions de les caixes d'estalvis està formada per tres membres.
Dos són nomenats d'entre els seus membres pel consell d'administració, que pot delegar aquesta funció en la comissió executiva, els quals han de ser escollits respectivament de cada grup de representació seguint les proporcions del consell.
"7.5 Els dictàmens i informes de la comissió s'adopten per acord favorable de la majoria dels seus membres.
"7.6 La comissió d'inversions es reuneix, convocada pel president/a, a iniciativa pròpia o a instància del director/a general de l'entitat, cada cop que aquest hagi de sotmetre a consideració del consell o de la comissió executiva decisions de les que corresponen a l'àmbit d'estudi de la comissió i, com a mínim, un cop a l'any per deliberar sobre l'informe anual.
"7.7 El règim de convocatòria de la comissió d'inversions s'ha d'establir en els estatuts de les entitats."
"8.1 Independentment de les comissions creades d'acord amb les previsions de l'article 34 del Decret legislatiu 1/1994, de 6 d'abril, els estatuts de les entitats han de preveure l'existència en el si del consell d'administració d'una comissió de retribucions de caràcter no executiu.
La comissió de retribucions té la funció d'informar el consell d'administració o la comissió executiva sobre la política general de retribucions i incentius per als membres dels òrgans de govern de la caixa i per al personal directiu.
"8.2 La comissió de retribucions està formada per tres membres.
Dos vocals nomenats pel consell d'administració o per la comissió executiva, per delegació d'aquell, els quals han de ser escollits de cada grup de representació seguint les proporcions del consell.
"8.3 Els informes de la comissió s'adopten per acord favorable de la majoria dels seus membres.
"8.4 La comissió de retribucions es reuneix, convocada pel president/a, a iniciativa pròpia o a instància del director/a general de l'entitat, cada cop que aquest hagi de sotmetre a consideració del consell o de la comissió executiva polítiques generals de retribucions i incentius de les que corresponen a l'àmbit d'estudi de la comissió i, com a mínim, un cop a l'any.
"8.5 El règim de convocatòria de la comissió de retribucions s'ha d'establir en els estatuts de les entitats."
"Es deroga el Decret 240/1986, de 4 d'agost."
Es modifiquen els articles 2, 7, 11, 15, 17, 18, 19, 20, 26, 28, 29, 32, 33, 34, 35, 36, 37, 41, 42, 43, 46, 49 i 51, i s'afegeix un article 55 a les Normes reguladores dels procediments de designació, convocatòria i funcionament dels òrgans de govern de les caixes d'estalvis establertes pel Decret 190/1989, que resten redactats de la forma següent:
"2.1 Els estatuts de cada caixa han d'establir el nombre dels membres de l'assemblea general entre un mínim de seixanta i un màxim de cent seixanta consellers/res generals.
"2.2 També han de determinar concretament el percentatge o el nombre de places que s'assigni en l'assemblea a cadascun dels sectors, segons el que disposa l'article 17 del Decret legislatiu 1/1994.
"2.3 Igualment, els estatuts han de preveure el compliment per part dels consellers/res generals dels requisits d'honorabilitat comercial i professional.
En tot cas, s'entén que concorre honorabilitat comercial i professional en els qui hagin observat una trajectòria personal de respecte a les lleis mercantils o d'altres que regulen l'activitat econòmica i la vida dels negocis, així com també les bones pràctiques comercials i financeres.
"2.4 Així mateix, han d'incorporar les previsions sobre incompatibilitats establertes a la llei.
En relació amb la que estableix la lletra f) de l'article 20 del Decret legislatiu 1/1994, es considera que es produeix el supòsit d'incompatibilitat quan la vinculació dels càrrecs exercits a les caixes s'hagi produït amb la mateixa entitat o en una altra caixa en què es donin en relació amb aquella les circumstàncies previstes en l'article 10.1 del referit Decret legislatiu.
"2.5 Els estatuts han d'establir que l'administració i gestió de l'obra social correspon com a titular d'aquesta funció al seu consell d'administració i, amb caràcter delegat, en el seu cas, a la comissió d'obres socials, sens perjudici que, d'acord amb les directrius, supervisió i control, del consell o de la comissió, i amb l'obligació de retre'ls comptes, en la forma i termini que els estatuts estableixin, es pugui optar a efectuar per mitjà d'ens instrumentals, sota la forma de fundació privada subjecta a la legislació catalana.
En aquest cas, en els estatuts de la caixa fundadora s'ha de fer constar que, en ocasió d'atorgar la carta fundacional o en els estatuts de la fundació, la composició del patronat, o d'altre òrgan executiu en cas d'existir, ha d'incloure el director/a general de la caixa i, en cas d'existir, el director/a general del grup, que en seran vicepresidents/tes, així com les garanties de control per part del consell o de la comissió d'obres socials.
Els criteris i límits aplicables als membres d'aquests òrgans s'hauran de preveure en els estatuts de l'entitat, que també seran d'aplicació als membres de l'òrgan fundacional que gestioni l'obra social."
"D'acord amb el que disposa l'article 17.a) del Decret legislatiu 1/1994, cap corporació no pot designar més del vint per cent dels consellers/res generals en representació del sector de les corporacions locals.
En cas d'obtenció d'un número decimal en l'aplicació d'aquest percentatge, sempre es prendrà el número enter que resulti d'arrodonir aquesta xifra per defecte."
"Només poden ser consellers/res generals i, si s'escau, compromissaris/es, les persones físiques que tinguin la condició de dipositaris/es amb dos anys d'antiguitat i que hagin mantingut, en comptes de l'entitat, en l'exercici precedent a l'elecció, un saldo mitjà no inferior a tres-cents euros amb cinquanta-un cèntims.
Aquest saldo pot ser actualitzat en el futur pel reglament de cada caixa fins a una xifra no superior a aquella que resulti d'aplicar l'índex de preus al consum, computant com a data inicial el primer de gener de mil nou-cents vuitanta-nou."
"15.1 Quan l'elecció es faci mitjançant compromissaris/es, els estatuts determinaran el nombre de compromissaris/es que s'han de designar per a cada conseller/a general, i que no pot ser inferior a cinc.
"15.2 Els compromissaris/es seran designats mitjançant sorteig referit a cada circumscripció.
El sorteig es farà d'acord amb el procediment tècnic que estableixin els reglaments reguladors del sistema d'elecció per tal de garantir la seva correcció.
El sorteig s'ha de fer en presència de dos representants de la comissió de control, els quals en signaran l'acta.
"15.3 Un cop realitzat el sorteig, el director/a general de l'entitat o persona en qui delegui comprovarà que els compromissaris/es reuneixen les condicions legals; i, si no fos així, s'haurà de repetir el sorteig per a la substitució d'aquells que no poden tenir aquella condició.
S'ha de donar compte d'aquestes incidències a la comissió de control.
"15.4 L'elecció del conseller/a general corresponent a cada circumscripció es farà en reunió de compromissaris/es, i d'entre aquests.
La reunió ha de ser presidida per un delegat/da del consell d'administració.
El reglament de cada caixa determinarà el procediment per presentar propostes de conseller/a.
El director/a general de l'entitat o persona en qui delegui verificarà que cada electe que accepti el càrrec compleix les condicions d'elegibilitat establertes per als representants dels impositors."
"Les caixes que tinguin identificades persones o entitats fundadores privades els han de demanar de forma fefaent, abans de procedir a l'elaboració dels seus estatuts, si desitgen exercir els drets que els atorga el Decret legislatiu 1/1994.
En cas de rebre resposta afirmativa en el termini d'un mes, han d'incorporar a la proposta d'estatuts que sotmetin a l'assemblea general la designació de les esmentades persones o entitats."
"18.1 Segons disposa el darrer paràgraf de l'article 17.b) del Decret legislatiu 1/1994, de 6 d'abril, els acords del Ple de les corporacions locals fundadores que designen els consellers/es generals que els corresponguin s'hauran de prendre amb el vot favorable de la majoria absoluta dels membres de dret de la corporació.
"18.2 La comunicació als consellers/es designats la farà el secretari/a de la corporació, qui també ha de certificar que s'ha observat el procediment establert en aquest article."
"19.1 Els estatuts poden atribuir, com a màxim, als fundadors privats que hagin respost afirmativament a la petició de la caixa de formar part de l'assemblea general, la meitat dels membres que integren el sector definit a l'article 17.b) del Decret legislatiu 1/1994, si són persones jurídiques, i el deu per cent del total de membres de l'assemblea general, si els fundadors/res són persones físiques.
"19.2 En el cas que fossin més d'una les persones físiques o entitats fundadores que haguessin manifestat la seva voluntat de participar en l'assemblea general, els estatuts distribuiran entre elles les places de consellers generals que els corresponguin segons el Decret legislatiu 1/1994."
"20.1 Els estatuts han de reservar la resta de les places compreses a l'article 17.b) del Decret legislatiu 1/1994, no atribuïdes a persones o entitats fundadores de caràcter privat, en favor de fundacions, associacions o corporacions de caràcter cultural, científic, benèfic, cívic, econòmic o professional de reconegut arrelament en l'àmbit d'actuació de la caixa d'estalvis, especialment en aquelles zones en què tingui una major presència.
"20.2 La designació d'aquestes entitats i el nombre de representants s'ha de fer per acord de l'assemblea general a proposta del consell d'administració.
En tot cas, l'apreciació de l'arrelament de les entitats designades en l'àmbit territorial d'actuació de la caixa i de la representació que en virtut d'aquest principi se'ls atribueixi ha de ser sotmesa a l'aprovació del Departament d'Economia i Finances.
La resolució d'aquest ha de ser motivada i haurà de dictar-se en el termini de tres mesos des de la sol·licitud, la qual s'entendrà desestimada si no hi ha resolució expressa en l'esmentat termini.
"20.3 La designació de les persones que, al seu torn, hagin de representar dites entitats serà acordada segons les respectives normes internes."
"26.1 El període d'exercici dels càrrecs de membres dels òrgans de govern és de quatre anys.
Aquest període s'entén complert a la data que tingui lloc l'assemblea en què es prevegi la incorporació dels nous membres.
"26.2 Els estatuts en poden preveure la reelecció, si continuen complint els requisits establerts per al nomenament, fins assolir, de forma continuada o interrompuda, la duració màxima de mandat de dotze anys, independentment de la representació per la qual fossin elegits.
En el còmput d'aquest límit no s'inclou el temps en què s'hagi exercit el càrrec per raó de substitució i tot el mandat se li computarà al designat originàriament.
Transcorreguts vuit anys des del compliment d'aquest mandat màxim, es pot tornar a ser elegit.
"26.3 Les renovacions s'han de practicar en l'assemblea general ordinària de l'exercici en què es compleixin els respectius terminis, o en l'assemblea extraordinària tinguda a continuació de l'anterior."
"Els estatuts poden establir regles complementàries per a la convocatòria i realització de les assemblees generals, respectant el que disposen els articles 24 al 27 del Decret legislatiu 1/1994."
"La manca de compliment dels processos de designació de consellers/res generals per qualsevol sector no impedeix la constitució vàlida de l'assemblea general, mentre no en resulti una reducció per als quòrums exigits pel Decret legislatiu 1/1994, i sens perjudici de les mesures extraordinàries que pugui adoptar el protectorat, d'acord amb les facultats que el Decret legislatiu 1/1994 li atribueix."
"32.1 El nombre de vocals del consell d'administració és el que fixen els estatuts i no pot ser inferior a deu ni superior a vint-i-un.
"32.2 Els estatuts han de determinar el nombre de places que correspon a cada sector segons l'article 16 del Decret legislatiu 1/1994, respectant el que estableixen els articles següents."
"33.1 La distribució de vocals del consell d'administració s'ha de fer en proporció a la representació que tenen a l'assemblea els sectors que defineix l'article 16 del Decret legislatiu 1/1994, sense que la representació de les administracions públiques i de les entitats i corporacions de dret públic, fins i tot quan tenen la condició d'entitat fundadora, pugui superar en conjunt el 50% del nombre total de vocals.
"33.2 Cap sector no pot ser exclòs de representació en el consell d'administració.
"33.3 Els vocals del consell d'administració, que han de complir els requisits d'honorabilitat previstos a l'article 2.3 per als consellers/es generals i els requisits d'edat establerts en els estatuts, són nomenats per l'assemblea general entre els membres de cada sector de representació a proposta de la majoria del sector respectiu, del consell d'administració, o d'un 25% dels membres de l'assemblea.
Com a excepció a aquesta regla podran ser nomenats fins a quatre vocals del consell d'administració, dos en representació de les corporacions locals i dos en representació dels impositors, entre persones que no siguin membres de l'assemblea, però que reuneixin els requisits adequats de professionalitat, i sense que això suposi anul·lar la presència en el consell d'administració de representants dels grups esmentats que tinguin la condició de membres de l'assemblea.
"El consell d'administració, a instància del president/a, pot encarregar al director/a general de l'entitat que li faci propostes de persones que puguin formar part de les candidatures al consell."
"El consell d'administració nomenarà entre els seus membres per majoria de dos terços d'aquests el president/a, el qual ho és alhora de l'entitat, i un vicepresident/a o vicepresidents/es, que el substitueixen per ordre.
El president/a i, quan escaigui, els vicepresidents/tes, tenen la màxima representació de l'entitat i els correspon la posició de major rang en qualsevol acte de l'entitat o organismes filials en què participin.
Nomenarà també un secretari/a, el qual pot ésser membre del consell d'administració."
"35.1 El període d'exercici del càrrec de vocal és de quatre anys; no obstant això, aquest termini s'entén perllongat, si escau, fins a la renovació per l'assemblea general.
"35.2 Les renovacions s'han de practicar en l'assemblea general ordinària de l'exercici en què es compleixin els respectius terminis, o en l'assemblea extraordinària tinguda a continuació de l'anterior."
"Els estatuts poden establir la possibilitat de reelecció dels vocals del consell d'administració en els mateixos termes que estableix l'article 26.2 per als consellers/es generals.
La reelecció se subjecta al mateix procediment que el nomenament."
"El consell d'administració pot atorgar la distinció de president d'honor a aquelles persones que hagin obtingut especial rellevància en l'exercici del càrrec de president de la caixa.
Els presidents/es d'honor només poden tenir funcions de representació honorífica i per als actes en què li encarregui expressament el president/a de l'entitat.
No obstant això, poden assistir a l'assemblea de l'entitat i, a instància del Consell d'Administració, poden assistir a reunions d'aquest òrgan amb caràcter excepcional."
"Els acords que prenguin el consell d'administració o les comissions delegades han de ser comunicats al president/a de la comissió de control.
Aquesta, en el termini de set dies naturals, pot elevar les propostes que preveu l'article 35.1.i) del Decret legislatiu 1/1994."
"42.1 La comissió de control, la formarà, com a mínim, un representant de cadascun dels sectors representats a l'assemblea general a què fa referència l'article 16 del Decret legislatiu 1/1994.
"42.2 Els estatuts poden ampliar el nombre de vocals aplicant criteris basats en la proporcionalitat de cada sector respecte al total de membres de l'assemblea, respectant el límit establert per als vocals del consell d'administració en l'article 33.1.
"42.3 Els vocals són elegits per l'assemblea entre els membres que hi pertanyen i que no tenen la condició de vocals del consell d'administració.
"42.4 Els reglaments reguladors del sistema d'eleccions que cada caixa ha d'aprovar regulen el procediment per a la presentació d'aquestes propostes.
"42.5 Cap entitat no pot tenir a la vegada representants en el consell d'administració i en la comissió de control, llevat de les entitats fundadores públiques."
"La renovació dels membres de la comissió de control es fa parcialment o totalment, coincidint amb les renovacions parcials dels altres òrgans de govern.
Els estatuts o els reglaments reguladors del sistema d'eleccions de cada caixa han d'establir les regles i els procediments per a la renovació dels càrrecs en forma anàloga a la que preveuen el Decret legislatiu 1/1994 i aquest reglament per als altres òrgans de govern, sens perjudici que el control dels processos d'elecció dels consellers/es generals correspongui a la comissió sortint."
"46.1 En l'aplicació dels percentatges establerts pel Decret legislatiu 1/1994, o per aquest reglament a qualsevol efecte, si no hi ha una norma específica que dicti el contrari, es tindrà en compte el resultat expressat per nombres enters.
En cas d'obtenció d'un número decimal, es prendrà el número enter que resulti d'arrodonir per excés la xifra de les dècimes superior o igual a cinc i, per defecte, la xifra inferior.
"46.2 Si de l'arrodoniment esmentat en el punt anterior resultés un total superior o inferior al necessari, els estatuts o el reglament establiran la forma d'adjudicar aquesta diferència."
"49.1 Els nomenaments, els cessaments i les reeleccions dels vocals del consell d'administració i dels membres de la comissió de control han de ser comunicats mitjançant certificat del secretari/a del consell amb el vist-i-plau del president/a a la Direcció General de Política Financera per a la seva inscripció al Registre d'Alts Càrrecs de les Caixes d'Estalvis de Catalunya abans de passats quinze dies.
En el mateix termini el president/a ha de comunicar per a la seva inscripció en l'esmentat Registre el nomenament, la ratificació i el cessament del director/a general.
"49.2 Les inscripcions corresponents en el Registre d'Alts Càrrecs de les Caixes d'Estalvis de Catalunya són un requisit previ per a l'efectivitat dels càrrecs subjectes a inscripció.
S'entén que la inscripció es produeix automàticament un cop transcorreguts vint dies hàbils des de la comunicació del nomenament a la Direcció General de Política Financera sense que aquest òrgan l'hagi denegada motivadament.
Els actes atorgats fins a la inscripció en el dit Registre per les persones nomenades tenen validesa des de la seva celebració."
"Les caixes d'estalvis amb domicili central a Catalunya poden agrupar-se en una federació, amb personalitat jurídica pròpia, per a les finalitats que preveu l'article 47 del Decret legislatiu 1/1994."
"55.1 Es crea una Comissió Mixta entre la Federació Catalana de Caixes d'Estalvis i el Govern de la Generalitat per desenvolupar les funcions previstes en l'article 4 del Decret legislatiu 1/1994.
Aquesta Comissió Mixta ha d'estar integrada per onze membres: el conseller/a d'Economia i Finances, cinc membres designats per la Federació Catalana de caixes d'estalvis entre els membres que integren el comitè directiu, i cinc membres designats pel Govern de la Generalitat a proposta del Departament d'Economia i Finances.
"55.2 El conseller/a d'Economia i Finances convoca i presideix la Comissió Mixta, almenys dues vegades l'any, i una d'elles en el quart trimestre de l'exercici per tal d'elaborar els informes preceptius."
S'addiciona una disposició final al Decret 190/1989 amb el següent contingut:
"S'autoritza el conseller/a d'Economia i Finances per portar a terme els desenvolupaments necessaris per a l'aplicació, l'eficàcia i l'execució d'aquest Decret."
Es dóna una nova redacció a l'apartat 1 i se suprimeixen els apartats 2 i 3 de la disposició transitòria 5 i s'addicionen les disposicions transitòries 6 i 7 de les normes reguladores dels procediments de designació, convocatòria i funcionament dels òrgans de govern de les caixes d'estalvis establertes pel Decret 190/1989, amb el contingut següent:
".5 Les caixes d'estalvis amb domicili central a Catalunya han d'adaptar els seus estatuts i reglaments reguladors del sistema d'eleccions a les disposicions d'aquest Decret en ocasió de la primera assemblea general que es convoqui transcorreguts tres mesos des de la seva publicació.
".6 Els actuals membres dels patronats de les fundacions creades per les caixes per a la gestió i administració de l'obra social poden continuar en el càrrec fins a l'esgotament del mandat actual en el patronat.
".7 En el termini de tres mesos des de l'adaptació dels estatuts de la caixa a les disposicions d'aquest Decret, en el cas que hagi optat per aquests ens instrumentals, les fundacions creades per a la gestió i administració de l'obra social han d'adaptar els seus estatuts al que estableix l'article 2.5."
S'afegeix un apartat 4 a l'article 6 del Decret 99/1986, de 3 d'abril, sobre l'exercici de competències de la Generalitat de Catalunya en matèria de caixes d'estalvis (DOGC núm. 682, de 7.5.1986), amb la següent redacció:
"6.4 En els mateixos terminis previstos en l'apartat anterior, les caixes han de trametre informació sobre les despeses efectuades en obra social en l'exercici precedent amb els criteris estadístics a establir per ordre del Departament d'Economia i Finances que permetin fer el seguiment detallat d'aquestes aplicacions."